
Ministru kabineta rīkojums Nr. 58
Rīgā 2026. gada 11. februārī (prot. Nr. 6 27. §)
Par papildu pasākumiem Āfrikas cūku mēra ierobežošanai
Pamatojoties uz Ministru kabineta 2018. gada 17. jūlija noteikumu Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" 43. punktu, Publisko iepirkumu likuma 3. panta astoto daļu, kā arī valsts galvenā pārtikas un veterinārā inspektora 2026. gada 21. janvāra rīkojumu Nr. 6 "Par karantīnas noteikšanu un ierobežojumiem Dienvidkurzemes novada Vaiņodes pagastā" un ņemot vērā nepieciešamību veikt papildu pasākumus Āfrikas cūku mēra ierobežošanai:
· 1. Atbalstīt finanšu līdzekļu piešķiršanu sabiedrības ar ierobežotu atbildību "Grow Energy" (reģistrācijas numurs 40103275664, juridiskā adrese – "Gravas", Limbažu pagasts, Limbažu novads, LV-4020; Pārtikas un veterinārā dienesta atzīšanas numurs A 064721) izdevumu segšanai, nepārsniedzot 912 042,00 euro, par:
· 1.1. cūku nogalināšanu sabiedrības ar ierobežotu atbildību "Vaiņodes bekons" (Lauku atbalsta dienesta informācijas sistēmas reģistrācijas numurs LV1605456) novietnē Vaiņodes pagastā, Dienvidkurzemes novadā;
· 1.2. dzīvnieku izcelsmes blakusproduktu transportēšanu, pārstrādi un likvidēšanu.
· 2. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Zemkopības ministrijai (Lauku atbalsta dienestam) līdzekļus, lai sabiedrībai ar ierobežotu atbildību "Grow Energy" segtu faktiskos izdevumus par šā rīkojuma 1. punktā minētajiem pasākumiem Āfrikas cūku mēra ierobežošanai.
· 3. Ja par šā rīkojuma 1. punktā minētajiem pasākumiem Āfrikas cūku mēra ierobežošanai, kuri kompensēti no valsts budžeta programmas 02.00.00 "Līdzekļi neparedzētiem gadījumiem", tiek saņemts Eiropas Savienības finansējums, to ieskaita valsts budžeta vispārējos ieņēmumos.
· 4. Zemkopības ministrijai iesniegt Finanšu ministrijā pieprasījumu par šā rīkojuma 1. punktā minēto faktisko izdevumu segšanu no valsts budžeta programmas 02.00.00 "Līdzekļi neparedzētiem gadījumiem", pamatojot to ar samērīgām izmaksām, kas saistītas ar šā rīkojuma 1. punktā minētajiem pasākumiem.

